1. ปัจจัยความเสี่ยง

บริษัท บริการเชื้อเพลิงการบินกรุงเทพ จำกัด (มหาชน)
ประกอบธุรกิจให้บริการจัดเก็บน้ำมันที่คลังน้ำมัน
และให้บริการเติมน้ำมันอากาศยานแก่สายการบินต่างๆ
ซึ่งในปัจจุบันรายได้หลักของการให้บริการอยู่ที่ท่าอากาศยานสุวรรณภูมิ นอกจากนั้น บริษัทฯ
ยังคงเป็นผู้ให้บริการฯที่ท่าอากาศยานกรุงเทพ (ดอนเมือง) สมุย และสุโขทัยด้วย ทั้งนี้
จากลักษณะการประกอบธุรกิจของบริษัทฯ ทำให้เกิดประเด็นความเสี่ยงต่างๆ
ซึ่งอาจมีผลกระทบต่อผลประกอบการของการดำเนินธุรกิจ หรือมูลค่าหุ้นของบริษัทฯ สรุปได้ ดังนี้

1.  ความเสี่ยงทางธุรกิจ

1.1 ความเสี่ยงจากความไม่ชัดเจนของการใช้ประโยชน์ที่ท่าอากาศยานกรุงเทพ (ดอนเมือง)

เนื่องจากท่าอากาศยานกรุงเทพ (ดอนเมือง)
ยังคงมีศักยภาพที่จะรองรับการให้บริการแก่สายการบินต่างๆ ประกอบกับปัญหาต่างๆ
ที่เกิดขึ้นจากการให้บริการที่ท่าอากาศยานสุวรรณภูมิตั้งแต่วันที่ 28 กันยายน 2549 ถึงปัจจุบัน เช่น
ปัญหาพื้นผิวทางขับอากาศยาน (TAXI WAY) และพื้นผิวทางวิ่ง (RUN WAY) ร้าว
จนอาจต้องปิดการให้บริการในบางจุดเพื่อซ่อมแซม หรือ
แผนการชะลอการขยายการก่อสร้างท่าอากาศยานสุวรรณภูมิเฟส 2
ทำให้มีความเป็นไปได้สูงที่สายการบินบางสายจะกลับมาใช้ท่าอากาศยานกรุงเทพ (ดอนเมือง)
อีกครั้งหนึ่งในปี 2550 โดยเฉพาะสายการบินภายในประเทศ
ทั้งนี้ได้ผ่านความเห็นชอบจากคณะกรรมการ บริษัท ท่าอากาศยานไทย จำกัด (มหาชน) แล้ว
โดยอยู่ระหว่างการนำเสนอกระทรวงคมนาคม เพื่อพิจารณาต่อไป

จากประเด็นความเสี่ยงในเรื่องดังกล่าวมีผลกระทบทำให้เกิดความไม่แน่นอนของรายได้ในปี 2550
ตามที่บริษัทฯ ได้ประมาณการไว้ และเกิดต้นทุนรวมทั้งค่าใช้จ่ายที่สูงขึ้นในการดำเนินงาน 2 พื้นที่

อย่างไรก็ตาม บริษัทฯ ได้ดำเนินการควบคุมความเสี่ยงโดยจัดตั้งคณะทำงานฯ
รับผิดชอบย้ายถังเก็บน้ำมันอากาศยานจากคลังน้ำมันดอนเมือง มาที่คลังน้ำมันสุวรรณภูมิ จำนวน 2
ถัง โดยเริ่มดำเนินการปี 2550 และจะดำเนินการให้บริษัท เจพี-วัน แอสเซ็ท จำกัด ซึ่งบริษัทฯ
ถือหุ้นอยู่ในสัดส่วนร้อยละ 50 เช่าเพื่อดำเนินกิจการ
โดยคิดอัตราค่าเช่าตามปริมาณน้ำมันที่เก็บอยู่ในถัง อันจะเป็นการเพิ่มรายได้ให้บริษัทฯ ในอนาคต
นอกจากนั้นในกรณีที่มีสายการบินต่างๆ กลับมาใช้ท่าอากาศยานกรุงเทพ (ดอนเมือง) บริษัทฯ
ก็จะดำเนินการปรับปรุงอัตราค่าบริการตามนโยบายการตั้งราคาที่กำหนดไว้
โดยมุ่งประเด็นให้อัตราค่าบริการสอดคล้องกับต้นทุนตามกิจกรรมที่เกิดขึ้นจริง
และมีกำไรเพียงพอที่บริษัทฯ จะดำเนินธุรกิจที่ท่าอากาศยานกรุงเทพ (ดอนเมือง) ได้

1.2 ความเสี่ยงจากอัตราการเจริญเติบโตของปริมาณสายการบินที่ลงจอดที่ท่าอากาศยาน

เนื่องจากธุรกิจของบริษัทฯ มีรายได้หลักเป็นค่าบริการ
โดยคำนวณจากปริมาณการเติมน้ำมันอากาศยาน
จึงเกี่ยวข้องกับอัตราการเจริญเติบโตของปริมาณสายการบินที่ลงจอดที่ท่าอากาศยานโดยตรง
ซึ่งในกรณีที่ประเทศไทยเกิดการระบาดของโรคต่างๆ หรือเหตุการณ์ก่อการร้าย
หรือบริษัทต่างชาติย้ายฐานการดำเนินธุรกิจไปประเทศอื่นๆ ในภูมิภาคเอเชียตะวันออกเฉียงใต้
เป็นต้น เหตุการณ์ดังกล่าวล้วนแล้วแต่เป็นปัจจัยเสี่ยงภายนอกที่บริษัทฯ ไม่อาจควบคุมความเสี่ยงได้
แต่มีผลกระทบอย่างมีนัยสำคัญต่อผลประกอบการของบริษัทฯ

อย่างไรก็ตามบริษัทฯ ได้มีการกำหนดดัชนีชี้วัดความเสี่ยงทางด้านการเงินขึ้น
เป็นสัญญาณเตือนภัยล่วงหน้าในกรณีที่บริษัทฯ
ไม่สามารถดำเนินการให้ผลประกอบการเป็นไปตามประมาณการที่บริษัทฯ ได้ตั้งไว้ในแต่ละปี
เพื่อหาสาเหตุ และจัดการควบคุมความเสี่ยงได้ทันเวลา โดยที่ผ่านมาบริษัทฯ
ได้ดำเนินการควบคุมค่าใช้จ่ายอย่างเข้มงวด ทำให้บริษัทฯ
สามารถจ่ายเงินปันผลให้ผู้ถือหุ้นได้ตามนโยบายปีละ 2 ครั้ง โดยในเดือนพฤษภาคม 2549
จ่ายเงินปันผลในอัตราหุ้นละ 0.37 บาท และในเดือนกันยายน 2549 จ่ายเงินปันผลในอัตราหุ้นละ
0.20 บาท

2. ความเสี่ยงจากการดำเนินงาน

2.1 ความเสี่ยงจากพื้นที่ให้บริการที่กว้างขึ้น และสิ่งอำนวยความสะดวกในการให้บริการฯ
มีความหลากหลายกระทบต่อการให้บริการเติมน้ำมันอากาศยานที่ท่าอากาศยานสุวรรณภูมิ

เนื่องจากท่าอากาศยานสุวรรณภูมิมีขนาดพื้นที่กว้างกว่าท่าอากาศยานกรุงเทพ (ดอนเมือง) มาก
รวมทั้งตำแหน่งที่กำหนดให้อากาศยานลงจอดบางตำแหน่ง (หลุมจอด)
มีความไม่เหมาะสมกับขนาดของอากาศยานที่มีความหลากหลาย
ทำให้การให้บริการน้ำมันอากาศยานแก่อากาศยานที่มีขนาดใหญ่ มีความยาก
และใช้เวลาในการให้บริการนานขึ้น ซึ่งอาจทำให้เกิดเที่ยวบินล่าช้า
หรืออาจเกิดอุบัติเหตุเนื่องจากการให้บริการเติมน้ำมันอากาศยานได้
และกระทบต่อภาพพจน์ของบริษัทฯ ที่ตั้งเป้าหมายว่าบริษัทฯ
จะให้บริการเติมน้ำมันอากาศยานตรงต่อเวลาโดยไม่ทำให้เกิดการล่าช้าของเที่ยวบิน
หรือเกิดอุบัติเหตุต่ออากาศยาน ทั้งนี้ที่ผ่านมาบริษัทฯ
สามารถรักษาเป้าหมายที่กำหนดไว้ได้อย่างมีประสิทธิภาพ

อย่างไรก็ตาม บริษัทฯ ได้ประสานงานกับบริษัท ไทยเชื้อเพลิงการบิน จำกัด
ซึ่งเป็นเจ้าของท่อใต้ลานจอดเพื่อวางแผนปรับเปลี่ยนตำแหน่งหลุมจอดอากาศยานให้มีความเหมาะสมมากยิ่งขึ้น
โดยได้ทำหนังสือถึงบริษัท ท่าอากาศยานไทย จำกัด (มหาชน)
เพื่อพิจารณาอนุมัติซึ่งปัจจุบันอยู่ระหว่างติดตามผลการพิจารณา

2.2 ความเสี่ยงจากการที่ปริมาณน้ำมันสำรองอาจไม่เพียงพอต่อการให้บริการที่ท่าอากาศยาน
สุวรรณภูมิ

ปัจจุบันบริษัทฯ รับน้ำมันอากาศยานจากบริษัท เจพี-วัน แอสเซ็ท จำกัด และบริษัท
ท่อส่งปิโตรเลียมไทย จำกัด โดยกำหนดปริมาณน้ำมันสำรองไว้ โดยเฉลี่ย 2.5 วัน
เพื่อให้บริการเติมน้ำมันอากาศยานที่ท่าอากาศยานสุวรรณภูมิ ซึ่งบริษัทฯ มีความเสี่ยง
ในกรณีที่ท่อขนส่งน้ำมันชำรุด หรือเกิดเหตุร้ายแรง และไม่สามารถจัดส่งน้ำมันอากาศยานให้บริษัทฯ
ได้ตามปริมาณสำรองที่กำหนดไว้

อย่างไรก็ตามการที่มีระบบขนส่งน้ำมัน 2
เส้นท่อเป็นการลดความเสี่ยงในกรณีที่ท่อขนส่งน้ำมันท่อใดท่อหนึ่งชำรุด
หรือเกิดเหตุการณ์ใดที่บริษัทขนส่งน้ำมันบริษัทหนึ่งไม่อาจให้บริการได้ บริษัทฯ
ก็ยังสามารถรับน้ำมันจากอีกบริษัทฯ ทดแทนกันได้ อีกทั้งบริษัทฯ
มีการจัดตั้งคณะอนุกรรมการกิจการเชื้อเพลิง (Fuelling Operations Committee)
ที่ประกอบด้วยผู้บริหารของบริษัทฯ และตัวแทนจากบริษัทน้ำมันที่มีประสบการณ์ด้านน้ำมันอากาศยาน
เพื่อประชุมแลกเปลี่ยนความคิดเห็น
โดยมีวัตถุประสงค์เพื่อให้การให้บริการน้ำมันอากาศยานมีประสิทธิภาพตามมาตรฐานสากล

2.3 ความเสี่ยงจากภัยอันตรายที่อาจเกิดขึ้นจากอัคคีภัยหรือก่อการร้าย

เนื่องจากบริษัทฯ ประกอบธุรกิจโดยมีสถานที่จัดเก็บน้ำมันเชื้อเพลิงที่คลังน้ำมัน
ซึ่งตั้งอยู่บริเวณใกล้ท่าอากาศยานกรุงเทพ(ดอนเมือง) และท่าอากาศยานสุวรรณภูมิ ดังนั้นบริษัทฯ
จึงมีความเสี่ยงในประเด็นของการเกิดอัคคีภัย และภัยจากการก่อการร้าย
ซึ่งจะก่อให้เกิดความเสียหายอย่างมีนัยสำคัญต่อบุคคล ทรัพย์สิน สิ่งแวดล้อม
และทำให้การดำเนินงานของบริษัทฯ หยุดชะงักได้ ทำให้บริษัทฯ
ตระหนักถึงความสำคัญของความเสี่ยงเหล่านี้อย่างยิ่ง จึงมีนโยบายอาชีวอนามัย ความปลอดภัย
และสภาพแวดล้อมในการทำงานอย่างชัดเจน โดยมีคณะกรรมการฯ
ทำงานรับผิดชอบควบคุมและตรวจสอบความปลอดภัย
เพื่อป้องกันและควบคุมความเสี่ยงซึ่งอาจเป็นสาเหตุทำให้เกิดเหตุการณ์ร้ายแรงข้างต้นได้

นอกจากนี้บริษัทฯ ได้ถ่ายโอนความเสี่ยงส่วนหนึ่งโดยทำการประกันภัยไว้กับ บริษัท
กรุงเทพประกันภัย จำกัด (มหาชน) ร่วมกับ บริษัท ทิพยประกันภัย จำกัด (มหาชน)
ภายใต้กรมธรรม์หลัก 3 ฉบับ ประกอบด้วย

1.  กรมธรรม์ประกันความเสี่ยงภัยทุกชนิด (All Risks Insurance Policy)
    โดยรวมความคุ้มครองในกรณีธุรกิจหยุดชะงักมูลค่าประกันภัย จำนวน 5,471.3 ล้านบาท

2.  กรมธรรม์การรับผิดต่อความเสียหายของบุคคลที่สาม มูลค่าประกันภัยจำนวน 750
    ล้านเหรียญสหรัฐ และกรมธรรม์ภัยก่อการร้ายและวินาศภัย มูลค่าประกันภัยจำนวน 6,306.6
    ล้านบาท

3.  กรมธรรม์ความเสี่ยงภัยทั้งหมดสำหรับทรัพย์สินเฉพาะ มูลค่าประกันภัยจำนวน 51.3 ล้านบาท

ทั้งนี้มูลค่าประกันภัยข้างต้นสามารถลดผลกระทบในกรณีที่เกิดเหตุการณ์ร้ายแรงดังกล่าวต่อบริษัทฯ
ได้ในระดับหนึ่ง

3. ความเสี่ยงทางด้านการเงิน

3.1 ความผันผวนของอัตราแลกเปลี่ยนเงินตราต่างประเทศ

รายได้หลักจากการดำเนินธุรกิจของบริษัทฯ เป็นสกุลเงินดอลลาร์สหรัฐ ทำให้บริษัทฯ
มีความเสี่ยงจากผันผวนของอัตราแลกเปลี่ยนระหว่างสกุลเงินดังกล่าวและเงินบาท
โดยจะเกิดผลกระทบทางลบต่อรายได้บริษัทฯ เมื่อสกุลเงินบาทแข็งค่าขึ้น

ในปี 2549 บริษัทฯ ได้ควบคุมความเสี่ยงโดยการทำสัญญาป้องกันความเสี่ยงแบบ Forward
Contract กับสถาบันการเงิน โดยใช้อัตราแลกเปลี่ยนที่กำหนดในการจัดทำงบประมาณประจำปีเป็น
Benchmark ประกอบการตัดสินใจ และป้องกันความเสี่ยงไม่เกินสัดส่วนร้อยละ 50
ของรายได้ในแต่ละเดือน ทั้งนี้บริษัทฯ
ได้มีการกำหนดนโยบายการป้องกันความเสี่ยงจากอัตราแลกเปลี่ยนทางด้านรายได้
และได้ดำเนินการตามนโยบายดังกล่าวตั้งแต่เดือนกรกฎาคม ถึงเดือนพฤศจิกายน 2549
ทำให้บริษัทฯ มีรายได้เพิ่มเมื่อเปรียบเทียบกับกรณีไม่ทำการป้องกันความเสี่ยงเลยเท่ากับ 3.9
ล้านบาท ซึ่งชดเชยกับรายได้ส่วนที่หายไปคิดเป็นสัดส่วนร้อยละ 8

อย่างไรก็ตามในกรณีที่สกุลเงินบาทมีแนวโน้มแข็งค่าขึ้นอย่างรวดเร็ว บริษัทฯ
อาจดำเนินการป้องกันความเสี่ยงเพิ่มเติมจากสัดส่วนที่กำหนดไว้ข้างต้น โดยมีเป้าหมายให้บริษัทฯ
ไม่เกิดการขาดทุนจากอัตราแลกเปลี่ยนทางด้านรายได้ที่กำหนดไว้ในแต่ละปีงบประมาณ

3.2 ภาระการปฏิบัติตามสัญญาเงินกู้ระยะยาว

บริษัทฯ ได้ทำสัญญากู้เงินระยะยาว เพื่อลงทุนในโครงการระบบคลังน้ำมันเชื้อเพลิงอากาศยาน
(Main Depot) และโครงการการให้บริการเติมน้ำมันเชื้อเพลิงอากาศยาน (Intoplanes
Service) กับธนาคารกรุงเทพ จำกัด (มหาชน) ในวงเงิน 2,000 ล้านบาท
โดยมีกำหนดชำระคืนเงินต้นงวดแรกในเดือนมีนาคม 2551
และจ่ายดอกเบี้ยตลอดอายุสัญญาเงินกู้ประมาณ 11 ปี ทั้งนี้บริษัทฯ มีข้อตกลงกับธนาคารกรุงเทพฯ
เกี่ยวกับเงื่อนไขทางการเงินอื่นๆ ได้แก่ บริษัทฯ ต้องรักษาอัตราส่วนหนี้สินต่อทุน (D/E Ratio)
ไว้ไม่ให้เกิน 2 ต่อ 1 เท่า จนถึงปี 2551 และ 1.50 ต่อ 1 เท่า ตั้งแต่ปี 2552 เป็นต้นไป
อัตราส่วน Debt Service Coverage (DSCR) ไม่ต่ำกว่า 1.10 ต่อ 1 และอัตราส่วนสะสม
Debt Service Coverage (Cumulative DSCR) ไม่ต่ำกว่า 1.25:1 โดยปัจจุบันบริษัทฯ
ยังคงรักษาอัตราส่วนทางการเงินตามสัญญาเงินกู้ระยะยาวได้ทุกเงื่อนไข ดังนั้นบริษัทฯ
จึงมีความเสี่ยงหากไม่สามารถปฏิบัติตามเงื่อนไขข้างต้นได้ ซึ่งจะทำให้เจ้าหนี้ธนาคารฯ
เข้ามาควบคุมการดำเนินธุรกิจของบริษัทฯ และอาจมีผลกระทบต่อสภาพคล่อง
และผลประกอบการของบริษัทฯ ได้

อย่างไรก็ตามอัตราการเติบโตของรายได้บริษัทฯ ยังคงเติบโตอย่างต่อเนื่องในปี 2550
ตามปริมาณเที่ยวบินที่มาลงจอดที่ท่าอากาศยานสุวรรณภูมิ
ประกอบกับการชะลอการลงทุนโนโครงการก่อสร้างที่ต้องใช้เงินจำนวนมากในปี 2550 ทำให้บริษัทฯ
มีความมั่นใจในระดับหนึ่งว่าจะยังสามารถปฏิบัติตามเงื่อนไขที่กำหนดไว้ในสัญญาเงินกู้ระยะยาวได้

3.3 ภาระรับผิดชอบในผลการดำเนินงาน และภาระเงินกู้ของบริษัทย่อย บริษัทร่วมที่บริษัท ถือหุ้น

รูปแบบการดำเนินธุรกิจของบริษัทฯ ในปัจจุบันมีลักษณะเป็น Holding Company โดยมีบริษัทย่อย
บริษัทร่วม จำนวน 3 บริษัท ที่บริษัทฯ ถือหุ้นในสัดส่วนตั้งแต่ร้อยละ 50 ขึ้นไป ได้แก่ บริษัท
ไทยเชื้อเพลิงการบิน จำกัด บริษัท บริการน้ำมันอากาศยาน จำกัด และ บริษัท เจพี-วัน แอสเซ็ท
จำกัด ทำให้บริษัทฯ มีความเสี่ยงที่จะต้องรับรู้ผลการดำเนินงานและรับภาระเงินกู้ของบริษัทย่อย
และบริษัทร่วมตามสัดส่วนที่บริษัทฯ ถือหุ้นอยู่ ซึ่งในกรณีที่บริษัทย่อย
และบริษัทร่วมเกิดภาวะขาดทุนทำให้ไม่สามารถปฏิบัติตามเงื่อนไขในสัญญาเงินกู้ที่มีต่อเจ้าหนี้สถาบันการเงินแต่ละแห่งได้
จะมีผลกระทบทำให้บริษัทฯ ต้องเป็นผู้รับผิดชอบภาระเงินกู้ของบริษัทย่อย และบริษัทร่วมที่บริษัทถือหุ้น

อย่างไรก็ตาม บริษัทฯ มีการดำเนินการควบคุมผลการดำเนินงานของบริษัทย่อย
และบริษัทร่วมที่บริษัทฯ ถือหุ้นอยู่อย่างต่อเนื่อง และรับรู้ผลประกอบการของบริษัทย่อย
และบริษัทร่วมที่บริษัทฯ ถือหุ้นเพื่อจัดทำงบการเงินรวมทุกเดือน รวมทั้งได้มีการกำหนดหลักเกณฑ์
การติดตามดูแลการดำเนินงาน และการกำหนดทิศทางในการปฏิบัติงานของบริษัทย่อย
บริษัทร่วมที่บริษัทถือหุ้นอย่างชัดเจน โดยต้องรายงานผลการดำเนินงานให้บริษัทฯ
ทราบอย่างต่อเนื่อง ดังนั้นบริษัทฯ จึงมีความมั่นใจในระดับหนึ่งว่า จะสามารถเข้าไปช่วยแก้ไข
การดำเนินงานของบริษัทย่อย และบริษัทร่วมที่บริษัทฯ ถือหุ้นอยู่ได้ทันเวลาก่อนที่จะเกิดภาวะขาดทุน